5de verdagte ná moord op veiligheidswag aangekeer | Netwerk24
5de verdagte ná moord op veiligheidswag aangekeer
Deur Cara-Lee Dorfling 13 Januarie 2020 13:55
Rodrick Erasmus Foto: Facebook
Op dieselfde dag dat 'n 23-jarige man vir die besit van dwelms in die hof verskyn het, is hy ook met die moord op 'n veiligheidswag van Port Elizabeth verbind.
Dié man is Vrydag by die landdroshof in die stad as 'n verdagte in die moord op Rodrick Erasmus (49) geïdentifiseer.
Hy is kort ná sy hofverskyning op aanklagte van moord, sakeroof en kaping in hegtenis geneem.
Erasmus het as 'n veiligheidswag vir Nitrous Security in Port Elizabeth se Groenbossies-gebied gewerk. Hy is die aand van 27 Desember doodgeskiet terwyl hy op 'n sakerooftog gereageer het.
Hy het 'n groep rowers by die betrokke winkel aangetref en op hulle geskiet. Een rower is raakgeskiet.
Die rowers het teruggeskiet en Erasmus is noodlottig gewond.
Verskeie goedere is uit die winkel gesteel, asook Erasmus se dienspistool, voordat die mans in een van die klante in die winkel se Nissan-bakkie en hul Ford-motor weggejaag het.
Albei voertuie is later die aand naby die toneel aangetref.
Die man is die vyfde verdagte wat ná die rooftog en Erasmus se skietdood aangekeer is. Hy sal na verwagting Maandagmiddag vir die roof en moordsaak in die hof verskyn.
Die ander verdagtes, wat onderskeidelik op 1 en 6 Januarie aangekeer is, Unathi Adam, Sanele Blaauw, Mandilakhe Mjungulu en Luxolo Peni, het Vrydag in die landdroshof verskyn.
Die saak teen Blaauw is tot 26 Februarie uitgestel, terwyl die res weer op 16 Januarie in die hof sal verskyn.
Kol. Priscilla Naidu, polisiewoordvoerder, het Maandagoggend gesê die polisie soek na nog verdagtes.